高启
姑苏杂咏 天平山
入山旭光迎，出山月明送。
十里松杉风，吹醒尘土梦。
兹山凡几到，题字遍岩洞。
阳崖树冬荣，阴谷泉下冻。
怪石立谁扶，灵草生岂种。
白云蓊然来，诸峰欲浮动。
高鹘有危栖，幽禽无俗哢。
凌藓知履滑，披岚觉裘重。
尝登最上颠，远见湖影空。
渔樵渡溪孤，鸟雀归村众。
还寻老僧居，隔竹听清诵。
慰我跻攀劳，为设茶笋供。
几年历忧欢，造物若揶弄。
迷途远山林，迟暮堪自讼。
难追谢公游，空发阮生恸。
身今解组绂，明时愧无用。
闲持九节筇，寻访事狂纵。
石屋秋可眠，山猿许分共。